רפאלי מנחה את טקס הפתיחה של כנס "ויקימניה 2011"
**שיזף רפאלי** (נולד ב-7 ביוני 1955) הוא נשיא מכללת שנקר. מחלוצי האינטרנט בישראל, חוקר ומרצה בתחום מערכות מידע, תקשורת מתווכת מחשב, וניהול ידע ומידע. רפאלי הוא נשיא מכללת שנקר, עומד בראש מרכז שגיא לחקר האינטרנט (לשעבר המרכז לחקר חברת המידע), עמית מחקר בכיר במוסד שמואל נאמן, והוא בעל טור בעיתונות הישראלית. בין השנים 2005–2011 שימש ראש בית הספר לניהול באוניברסיטת חיפה. עבודתו המדעית זכתה לפרסום במאות מאמרים בכתבי עת והוא כתב כמה ספרים. התרומות המדעיות העיקריות שלו עוסקות בשאלות של אינטראקטיביות, חקר רשתות, ערך המידע, שיתוף במידע והיצף מידע, ריבוי משימות וקהילות וירטואליות.

ביוגרפיה
--------

רפאלי נולד בקיבוץ מעגן מיכאל. הוא בנם של אליעזר רפאלי ושל דבורה רפאלי (אשכול), בתו של לוי אשכול. למד בבית הספר הריאלי בחיפה. שירת בצה"ל ביחידות שונות, והמשיך בשירות קבע כקצין שריון, קמב"ץ ומפקד פלוגת טנקים.

שימש כרכז חינוכי של הפנימייה הצבאית לפיקוד שליד בית הספר הריאלי בחיפה. לאחר מכן ריכז פעילות של משרד החוץ במערב התיכון ובחוף המערבי של ארצות הברית.

רפאלי הוא בעל תואר ראשון מאוניברסיטת חיפה, תואר שני מאוניברסיטת המדינה של אוהיו (OSU) ותואר שני ודוקטור מאוניברסיטת סטנפורד. קיבל מינוי פרופסור גם באוניברסיטה העברית בירושלים, באוניברסיטת סטנפורד שבקליפורניה, באוניברסיטת מישיגן בארצות הברית ובאוניברסיטת סידני באוסטרליה.

בשנות השמונים והתשעים של המאה העשרים שימש מרצה בבית הספר למנהל עסקים של האוניברסיטה העברית. לימד כפרופסור אורח באוניברסיטאות אוהיו סטייט, קליפורניה (ברקלי), וירג'יניה, ומישיגן בארצות הברית, וב-Essec, ו-CIIM, במרכז הבינתחומי הרצליה, באוניברסיטה הפתוחה בישראל ובטכניון.

רפאלי היה מעורב בהקמת מספר מיזמים בתחום האינטרנט בישראל ובעולם, כולל כתבי עת מדעיים מקוונים, אתרי שיתוף ידע, שימושי אינטרנט בממשל על בסיס ויקי ובמשחקי מחשב לצורכי למידה ומטרות ארגוניות.

רפאלי עוסק בייעוץ לגופים ממשלתיים ובינלאומיים, בהם משרדי החוץ, משרד המסחר והתעשייה וארגון אונסק"ו. הוא חבר בוועדות העריכה של מספר כתבי עת מדעיים ודירקטור במספר חברות לתועלת הציבור ובמלכ"רים, בהם שירות ייעוץ לאזרח, להב"ה - לצמצום הפער הדיגיטלי בחברה הישראלית, StartUpSeeds ו-NPTech. בשנת 1990, ביחד עם יורם מיתקי וזאב מעוז היה בצוות מומחים שמינה צה"ל לאבחון עבודת החמ"לים (חדרי מלחמה) ולפיתוח תורה וכלים לשיפור תפקודם ופעילותם מול יחידות ומול חמ"לים אחרים, תוך התמקדות באיסוף מידע, תקשורת וקבלת החלטות. הצוות סיים פעילותו בשנת 1994 ומסקנותיו יישומו ביחידות צה"ל השונות.

החל מדצמבר 2013, הוא חבר הוועד המנהל של עמותת ויקימדיה ישראל.

שיזף רפאלי הוא חבר ההנהלה המדעית של מרכז המצוינות לחקר למידה בעידן המידע (LINKS).

בפברואר 2020 נבחר לנשיא מכללת שנקר, ונכנס לתפקיד זה באפריל 2020.

רפאלי מתגורר בחיפה, נשוי לפרופ' ענת רפאלי ואב לשלושה ילדים.

פרסומים
-------

בשנת 1989 הוציא לאור יחד עם שלמה לזר את הספר "לוטוס 3-2-1", שהיה ספר חלוצי בתחום הגיליון האלקטרוני בשפה העברית. הוא היוצר של תוכנת ניתוח הנתונים הסטטיסטי וספר הלימוד המלווה אותה, "ננס".

ב-1995 הקים וערך את כתב העת המדעי בתחום תקשורת מתווכת מחשב,"The Journal of Computer Mediated Communication", אחד מכתבי העת המדעיים הראשונים והמובילים בתחומו, אשר יצא לאור במהדורה מקוונת בלבד, ללא מקבילה מודפסת. תכניו היו פתוחים לכל בגישה חופשית.

במרוצת השנים כתב טורים שבועיים בנושאים שונים בעיתוני העסקים "גלובס" ו"כלכליסט", בעיתון "הארץ" ובאתר החדשות ynet. כתב וערך מספר ספרים, בהם הספר על קהילות וירטואליות "NetWork and NetPlay", ועשרות מאמרים מדעיים.

פרסם סדרה של 24 הרצאות מוקלטות לפודקאסט תחת הכותרת: "המחשב, הרשת ועידן המידע: מסע רדיופוני בין טכנולוגיה, תרבות וכלכלה".

ביחד עם דפנה רבן יצר את סימולציית משחק העסקים: "דוכן הלימונדה".

רפאלי עוסק בחקר תרבות, עסקים וארגונים בהקשרים דיגיטליים.

פרסים
-----

רפאלי זכה בפרס החוקר הצעיר המצטיין של ה-AERA בשנת 1985. על עבודתו ופועלו בתחום מערכות אינטרנטיות חלוציות כמו כפיות, שוונג ומקום. היה שותף לתג "מלאכים ברשת" בשנים 2005–2008.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **שיזף רפאלי** |
| ויקישיתוף תמונות ומדיה בוויקישיתוף: **שיזף רפאלי** |

* 

* אתר האינטרנט הרשמי של שיזף רפאלי (באנגלית ובעברית)
* 

* שיזף רפאלי, ברשת החברתית פייסבוק
* אתר המרכז לחקר האינטרנט
* שיזף רפאלי - כל הטורים, באתר כלכליסט
* שיזף רפאלי: האם יש מענה טכנולוגי לבעיות היצף מידע?, הרצאה בכנס השימושיות העולמי באוניברסיטה הפתוחה, נובמבר 2010 סרטונים
* שיזף רפאלי: הרשת הדיגיטלית והמהפכה הפיזית?, הרצאה במרכז דיין, אוניברסיטת תל אביב, מרץ 2011 סרטונים
* שיזף רפאלי, "מגוטנברג לצוקרברג" - הרשתות החברתיות, הרצאה באגודת ידידי מכון ויצמן, 10 ביולי 2013 סרטונים
* עודד ירון, עכבר העיר אונליין, עכבר הבית עם שיזף רפאלי, באתר הארץ, 13 באוקטובר 2009
* סרטונים שיזף רפאלי, סרטון בסדרה "חשופים" בערוץ YouTube של אוניברסיטת חיפה, 8 באפריל 2014
* קרן צוריאל הררי, האינטרנט הוא פער: המחקר שחושף את הקרע החברתי דרך הרגלי הגלישה, באתר כלכליסט, 16 באוגוסט 2018
* אתר למנויים בלבד יעל דראל, נשיא שנקר, פרופ' שיזף רפאלי: "אם בינה מלאכותית יכולה להחליף שופטים, ברור שזה מטריד גם את המעצבים והמהנדסים״, באתר TheMarker‏, 28 באפריל 2023

הערות שוליים
------------

1. ↑  ביוגרפיה בדף הבית
2. ↑  שיזף רפאלי – נשיא חדש לשנקר, באתר ערב רב, 9 בפברואר 2020
3. ↑  Network and Netplay: Virtual Groups on the Internet, באתר אמזון (באנגלית)

​

| לוי אשכול |
| --- |
| אירועים מרכזיים בעת כהונתו כראש ממשלה | **הממשלה ה-11**: ביטול הממשל הצבאי על ערביי ישראל (1964) • קבורת זאב ז'בוטינסקי בישראל (1964) • חנוכת מוביל המים הארצי (1964) • ביקור האפיפיור פאולוס השישי בישראל (1964) • הסכם הסחר בין ישראל והשוק האירופאי המשותף (1964)**הממשלה ה-12**: מזכר ההבנה בין ישראל וארצות הברית (1965) • פרשת בן ברכה (1965) • הבחירות לכנסת השישית **הממשלה ה-13**: מיתון 1966 בישראל • ביקור קונרד אדנאואר בישראל (1966) • ביקור לוי אשכול באפריקה (1966) • תקופת ההמתנה ומלחמת ששת הימים (1967) • הקמת מפלגת העבודה הישראלית (1968) • הוועידה הכלכלית היהודית העולמית (1968) |  |
| כללי | ביקורי לוי אשכול בארצות הברית • אזרחים תומכי אשכול • כל בדיחות אשכול • הלוויית לוי אשכול |
| הנצחת לוי אשכול | יד לוי אשכול ובית לוי אשכול • פרס היצירה לסופרים עבריים • חבל אשכול • מועצה אזורית אשכול • גן לאומי אשכול • מאגר אשכול • מגדל אשכול • שדרות לוי אשכול |
| משפחתו | בנות זוג: רבקה מהרשק (1927-1922) • אלישבע קפלן (1959-1930) • מרים אשכול (1969-1964) נועה אשכול (בתו) • תמה שוחט (בתו) • עפרה נבו (בתו) • אליעזר רפאלי (חתנו) • אברהם שוחט (חתנו) • ברוך נבו (חתנו) • שיזף רפאלי (נכדו) • אשכול נבו (נכדו) |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007305792905171
* BnF: cb135229809 (data)
* ISNI: 0000 0000 0132 0541
* LCCN: n88614744
* ORCID: 0000-0002-0937-5621
* SUDOC: 070987793
* VIAF: 69088390
* WorldCat: lccn-n88614744

 |